
1. ÜLDOSA

1.1. Konkursi korraldaja:


   Narva Linnavalitsuse Arhitektuuri- ja Linnaplaneerimise Amet.

1.2. Konkursi laad ja eesmärk:
1.2.1. Konkurss on ideekavandite konkurss.
1.2.2. Konkursi eesmärk on saada sobivaim lahendus lõviskulptuuride grupile Narva jõeäärse promenaadi rekonstrueerimise käigus loodaval "Rootsi terrassil".

1.3. Konkursi vorm:

   Konkurss on avatud hankemenetlusega ideekonkurss.
1.4. Osavõtu õigus:

   Konkursist osavõtt on vaba.

1.5. Konkursi tähtaeg:

   Konkurss algab 30.11.2010. a. Konkursitööde esitamise tähtaeg on 22.12.2010. a. kell 12.00.

1.6. Konkursi tulemuste väljakuulutamine:

   Konkursi tulemused kuulutatakse välja enne 01.01.2011. a.

2. VÕISTLUSÜLESANNE

2.1. Sissejuhatus
Narva Linnavalitsus valmistub Narva jõeäärse promenaadi rekonstrueerimiseks. Selleks on koostamisel arhitektuurne ja insenertehniline projekt. Projekti raames on promenaadile kavandatud tsoon, mis kannab "Rootsi terrassi" nime. Nii antud tsooni kui skulptuuride rühma idee lähtub ühest Narva viimaste aastate sümbolist - Rootsi Lõvist. "Rootsi terrass" on kavandatud puhke- ja laste mängualaks. Sinna on plaanitud pingid, laste mänguelemendid ja 5-7 lõvist koosnev skulptuuride grupp, millele lisaks esteetilisele väärtusele on kavandatud ka tarbimisväärtus - need peaks saama laste mänguväljaku osaks. Mis tähendab, et nad peaksid olema sobivad lastele ronimiseks-turnimiseks. Skulptuurid on ümbritsetud mänguväljakute tartaankattega juhuks, kui keegi kuju pealt alla peaks kukkuma.
2.2. Asukoha kirjeldus
Narva jõeäärne promenaad kulgeb Narva Vanalinna idaküljel Narva jõe vasakul kaldal Hermanni linnusest kuni jõesadamani. Promenaadi läänekülge ääristavad kogu pikkuses linna ajaloolised kindlustusrajatised - bastion Spes, Hermanni linnus, bastionid Justitia, Pax ja Victoria. Linnakindlustuste müürid on paikkonnale omaselt laotud paekivist ning pärinevad valdavas osas 16.-17. sajandist. Idast külgneb promenaad kiirevoolulise ja laia Narva jõega, üle mille paistab Venemaa.
Suuremal osal promenaadist kõrghaljastus puudub. V.a. promenaadi põhjapoolne lõik, kus asuvast noorte puude alleest ja selle vahel kulgevast jalakäijate teest on kavas rekonstrueerimise käigus kujundada "Euroopa allee" tähistamaks Narva jõe kui Euroopa Liidu idapiiri tähtsust.

Promenaad koosneb asfaltkattega kergliiklusteest ja sellega kõrvuti kulgevast kivikattega jalakäijate alast ning moodustab kulgedes erineva iseloomu, funktsioonide ja nimedega tsoone. Üks nendest on "Rootsi terrass".

"Rootsi terrass" on kavandatud promenaadi põhjaossa Victoria bastioni ja jõe vahele. "Rootsi terrassilt" algab "Euroopa allee" ning kulgeb promenaadi lõpuni Narva jõesadamas. Ala on kavandatud puhkealaks ning laste mänguväljakuks, mille ilmselt olulisemaks osaks peaksidki olema lõviskulptuurid. Skulptuuride võimalikud asukohad on näidatud promenaadi arhitekti poolt projektis (vt. tingimuste lisad), vajadusel ja põhjendusega saab neid ka muuta. Ala katteks skulptuuride ümber on kavandatud tartaankate.

2.3. Ülesande kirjeldus
Konkursi eesmärk on leida parim ideelahendus lõviskulptuuride grupile ning sõlmida hankeleping

skulptuuride tellimiseks. 
Idee nimetada antud ala "Rootsi terrassiks" ning paigutada sinna just lõviskulptuurid lähtub Narva ühest sümbolist "Rootsi Lõvist", mälestusmärgist Rootsi vägede võidule Narva all aastal 1700, mil Põhjasõja käigus purustati Narvat piiranud Vene vägi. See mälestussammas oli Rootsi kuningriigi kingitus Narva linnale ja lõvikuju oli koopia Stokcholmi kuningalossi ees asunud kujust. Mälestussammas hävines Teise maailmasõja ajal. "Rootsi Lõvi" taasavati 2000. aastal lahingu 300. aastapäeva puhul.
Skulptuurigrupp peab kujutama viiest kuni seitsmest, eri vanuses ja erinevast soost ning erinevas poosis, lõvist rühma. Skulptuurid peavad paiknema alal vabakujuliselt ning olema vaadeldavad kõigist suundadest. Skulptuurid peavad moodustama terviku, sobima nii promenaadi kui ülejäänud linnaruumiga. Skulptuuride alused ja kinnitused lahendab promenaadi projekti koostaja, samuti lahendab ta skulptuuride valgustuse lähtudes muuhulgas kujude autori seisukohtadest.

Skulptuuride kuju ja materjali valikul tuleb lähtuda sellest, et lisaks linnaruumi kaunistamisele on kujud mõeldud lastele ronimiseks. Seega peavad need olema nii vastupidavad kui ka lastele võimalikult ohutud. Ka peab skulptuuride vorm võimaldama lastele skulptuuridel ronimist ning olema laste jaoks piisavalt atraktiivne ning fantaasiat stimuleeriv. Skulptuuride mõõdud peaksid eelistatult olema elusuurused või inimmõõtudest lähtuvad.
Skulptuuride materjalivalik on osalejatele vaba. Ainsa materjalina ei ole soovitud puit. Valitud materjal ja pinnaviimistlus peab ronimisel olema lastele võimalikult ohutu, ei tohi määrida ning olema ilmastikukindel. Ka peavad kujud olema võimalikult vandaalikindlad (s.t. soovitavalt ilma liig väikeste ja habraste detailideta), kuigi alale kavandatakse ööpäevaringne videovalve.
2.4. Skulptuuride teostuse hind

Skulptuuride teostusele on seatud piirhind, mis on toodud võistlusjuhendis. Piirhinda mahtuvate hindadega tööde puhul on muude kriteeriumite poolest võrdsele kohale jäänud töödest eelistatud madalama teostushinnaga töö.

2.5. Projekteerimisosa 

Arhitektuursed ja inseneriküsimused lahendatakse hankelepingu sõlmimise järel töö käigus koos promenaadi projekti koostajatega.

2.6. Konkursi alusandmete loetelu
· Konkursi võistlusjuhend lisadega ja käesolevad tingimused lisadega. 

· Rootsi terrassi asendiplaan mõõtkavas M 1:200 pdf-formaadis. 

· Promenaadi asendiplaanid digitaalselt dwg-formaadis.
· Promenaadi arhitektuurne projekt pdf-formaadis.
· Asukohta kajastavad fotod.
3. KONKURSI LÄBIVIIMINE

3.1. Esitatavad materjalid
3.1.1. Graafiline materjal:

· Asendiplaan  M 1:200, millel näidatud skulptuuride asukohad.
· Skulptuure esitlevad materjalid - maketi või mudeli fotod, 3D-vaated vms. osaleja valikul. Kui graafiline materjal annab piisava ülevaate skulptuuridest, võib maketi või mudeli esitamisest loobuda.
3.1.2. Seletuskiri 

Peab sisaldama idee tutvustust. Kavandatud materjalide ja vormi kirjeldust ning põhjendusi. Seletuskirjas tuleb ära näidata skulptuuride teostuse hind, mis peab ühtima ümbrikusse märkega "Nimekaart" lisatud hinnapakkumisega.
3.1.3. Vajadusel või soovi korral eraldi pakendis ideekavandi makett või mudel mõõtkavas1:10 või 1:20.

3.2. Vormistuse nõuded
Konkursitöö graafiline materjal peab olema esitatud jäigale alusele kinnitatud paberil, vabas formaadis (soovitavalt A3-A2). Jooniste ja maketi kvaliteet peab olema esinduslik ja võimaldama korraldajal demonstreerida võistlustöid. Maketi esitamise peab makett olema transporditav ja sobivalt pakendatud!
Seletuskiri tuleb esitada trükitult formaadis A4 ning võistlustööga samas pakendis.
3.3. Anonüümsus
3.3.1. Võistlus on anonüümne ja märgusõnaline. Kõik joonised ja seletuskiri peavad olema varustatud märgusõnaga. Tööde esitamise hetkel peavad kõik materjalid olema ühes kinnises, ilma väliste eraldusmärkideta pakendis pealkirjaga "Narva lõvide IK". 

3.3.2. Pakendisse tuleb lisada  märgusõnaga varustatud kinnine ja läbipaistmatu ümbrik märkega "Nimekaart", milles esitatakse töö autori(te) nimi ning muu võistlusjuhendis nõutud info juhendi lisas toodud vormidel.

3.3.3. Posti teel saadetavate tööde puhul tuleb tööde vastuvõtjal tagada saatja anonüümsus. 

3.4. Konkursitööde kvalifitseerimine
Žürii hindab ainult õigeaegselt laekunud konkursitöid. Tööde vastavuse konkursi reglemendile ja kriteeriumitele otsustab žürii. Mittekvalifitseerunuks loetakse ka konkursi tähtajast hiljem laekunud tööd.

3.5. Konkursitööde hindamise kriteeriumid
Žürii valib konkursi võitjad välja järgmistest kriteeriumitest lähtudes:
· Esteetiline tase ja terviklikkus. 

· Sobivus konkreetsesse asukohta linnaruumis.

· Sobivus promenaadi projektiga.
· Sobivus lastele ronimiseks.
· Skulptuuride teostuse hind.
3.6. Täpne teave konkursi korraldusest, hanke tingimustest ning hankelepingust sisaldub konkursi Võistlusjuhendis.

